
Text rozhodnutia
Súd: Krajský súd Trnava Spisová značka: 20S/15/2012 Identifikačné číslo súdneho spisu: 2012200248 Dátum vydania rozhodnutia: 04. 09. 2012 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2012:2012200248.1
Uznesenie Krajský súd v Trnave v právnej veci žalobkyne: K. H., nar. XX. XX. XXXX, K. XXB, XXX XX D., proti žalovanej: Ústredie práce, sociálnych vecí a rodiny, Špitálska 8, 812 67 Bratislava o preskúmanie rozhodnutia žalovanej č. AA/2011/19373/3-NSVOSSD zo dňa 15. 12. 2011 jednohlasne t a k t o
r o z h o d o l :
Krajský súd v Trnave konanie z a s t a v u j e .
Žiaden z účastníkov nemá právo na náhradu trov konania.
o d ô v o d n e n i e :
Žalobou doručenou Okresnému súdu Piešťany dňa 02. 03. 2012 a postúpenou Krajskému súdu v Trnave ako vecne a miestne príslušnému súdu dňa 24. 05. 2012 sa žalobkyňa domáhala preskúmania zákonnosti rozhodnutia žalovanej č. AA/2011/19373/3-NSVOSSD zo dňa 15. 12. 2011, ktorým žalovaná zamietla žalobkyni nárok na rodičovský príspevok a zároveň potvrdila rozhodnutie Úradu práce, sociálnych vecí a rodiny Piešťany, detašované pracovisko Hlohovec č. 2011/71113/1 zo dňa 18. 10. 2011.
Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a O.s.p. alebo ak žaloba bola vzatá späť (§ 250h ods. 2). Odvolanie proti uzneseniu je prípustné.
Podľa § 250b ods. 1 O.s.p. žaloba sa musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zameškanie lehoty nemožno odpustiť.
Rozhodnutie žalovanej bolo žalobkyni doručené dňa 27. 12. 2011, teda lehota na podanie opravného prostriedku - žaloby skončila uplynutím dňa 27. 02. 2012. Žalobkyňa podala žalobu na poštovú prepravu dňa 29. 02. 2012, teda oneskorene.
Keďže žaloba bola podaná oneskorene, súd v zmysle § 250d ods. 3 O.s.p. konanie zastavil.
O náhrade trov konania krajský súd rozhodoval podľa § 246c O.s.p. v spojené s § 146 ods. 1 písm. c) O.s.p. tak, že žiaden z účastníkov nemá právo na náhradu trov konania.
Poučenie:
Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

